Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 458/13)

Tá an mionleasú sin formheasta ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe sin a fheiceáil sa bhunachar sonraí eAmbrosia de chuid an Choimisiúin

DOICIMÉAD AONAIR

“Priego de Córdoba”

Uimh. AE: PDO-ES-0053-AM01 — 1.12.2020

STFC (X) TGFC ( )

1. Ainm

“Priego de Córdoba”

2. Ballstát nó tríú tír

An Spáinn

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.5. Olaí agus saillte (im, margairín, ola, etc.)

3.2. Tuairisc ar an táirge a bhfuil an t-ainm in (1) ag tagairt dó

Ola olóige úríon a fhaightear ó ológa Picudo, Hojiblanca agus Picual.

Tá na saintréithe seo a leanas sa táirge:

Innéacs sárocsaíde nach mó ná 15; K270 nach mó é ná 0,15.

Níos lú ná 0,1 % taise agus eisíontais.

Is féidir na cineálacha seo a leanas a fháil den ola olóige úríon faoi chosaint:

“Picudo”: an cineál Picudo atá i mbreis agus 50 % de na hológa a úsáidtear chun an ola sin a dhéanamh; ní fhéadfaidh an aigéadacht a bheith níos mó ná 0,5 %; tá an boladh agus an blas torthaíoch, aramatach, taitneamhach agus milis nuair a bhlaistear í den chéad uair.

“Hojiblanco”: an cineál Hojiblanca atá i mbreis agus 50 % de na hológa a úsáidtear chun an ola sin a dhéanamh; ní fhéadfaidh an aigéadacht a bheith níos mó ná 0,5 %; tá an boladh agus an blas torthaíoch, úr, taitneamhach agus milis nuair a bhlaistear í den chéad uair.

“Picual”: an cineál Picual atá i mbreis agus 50 % de na hológa a úsáidtear chun an ola sin a dhéanamh; tá an boladh agus an blas torthaíoch agus aramatach, le seirbhe mhín go seirbhe mheánach.

3.3. Beatha (do tháirgí de bhunús ainmhíoch amháin) agus amhábhair (do tháirgí próiseáilte amháin)

—

3.4. Céimeanna sonracha sa táirgeadh nach mór a dhéanamh sa limistéar geografach sainithe

Ní mór na hológa a fhás agus na holaí a úscadh sa limistéar a dtugtar tuairisc air i bpointe 4.

3.5. Rialacha sonracha maidir le slisniú, grátáil, pacáistiú, etc. an táirge dá dtagraíonn an t-ainm cláraithe

—

3.6. Rialacha sonracha maidir le lipéadú an táirge dá dtagraíonn an t-ainm cláraithe

Ní mór an sonrúchán tionscnaimh faoi chosaint “Priego de Córdoba” a bheith le feiceáil go soiléir ar na lipéid a úsáidtear le haghaidh na n-olaí úríona faoi chosaint. Ní mór don Bhord Rialála na lipéid a fhormheas sula bhféadfar iad a úsáid ar an margadh.

Sa mhuileann nó sa ghléasra pacáistithe ní mór séala ráthaíochta, lipéad nó lipéad deimhniúcháin uimhrithe arna eisiúint ag an mBord Rialála a chur ar gach pacáiste ina bhfuil ola olóige úríon faoi chosaint, i gcomhréir leis na rialacha atá leagtha síos ag an mBord. Ní mór na lipéid sin a cheangal ar shlí nach féidir iad a bhaint agus a athcheangal in áiteanna eile.

4. Sainiú gonta ar an limistéar geografach

Is é atá sa limistéar táirgeachta an rud ar a dtugtar comarca natural (“ceantar nádúrtha”) sa Spáinn, atá suite in oirdheisceart chúige Córdoba, go domhain i bPáirc Nádúrtha Sierras Subbéticas. Tá bardais Almedinilla, Carcabuey, Fuente Tójar agus Priego de Córdoba ann.

5. Nasc leis an limistéar geografach

Tá an limistéar garbh agus sléibhtiúil, agus trasnaíonn roinnt sliabhraonta é ina bhfuil beanna chomh hard le 1 000 méadar os cionn leibhéal na farraige. Tá éagsúlacht ina bhunús geolaíoch, ina bhfuil marla, aolchloch dholaimíteach, créanna agus gaineamh chomh maith le púróga aolchloiche agus gipsim. Cuirtear na garráin ológ in ithreacha i raon ó chrédhúrabhán gainmheach go cré, ina bhfuil cion ard carbónáite cailciam agus meánmhéid ábhair orgánaigh, fosfair, potaisiam, maignéisiam, iarainn agus bóróin. Tá aeráid ilchríochach sa limistéar le teochtaí a athraíonn go suntasach ag brath ar airde agus ar threoshuíomh.

Bíonn an bháisteach sa réimse idir 400 lítear in aghaidh na bliana sa chuid thoir den limistéar agus 700 lítear ar na hairdí níos airde (Priego, Carcabuey agus Almedinilla). Cruthaítear timpeallacht mhaith d’fhorbairt crann ológ trí úsáid a bhaint as cleachtais iomchuí maidir le fás, le haire a thabhairt do bharra, le toirchiú agus le prúnáil, chomh maith le teicnící rialaithe lotnaidí agus galar. Eascraíonn ológa sláintiúla as sin as a dtagann ola ina bhfuil saintréithe ar leith, a bhfuil dlúthbhaint acu leis an timpeallacht áitiúil.

6. Tagairt d’fhoilsiú na sonraíochta táirge

https://juntadeandalucia.es/export/drupaljda/Pliego_Priego_Cordoba_modificado.pdf

nó trí nascleanúint a dhéanamh mar a leanas ó leathanach baile na hAireachta Réigiúnaí Talmhaíochta, Iascaigh agus Forbartha Inbhuanaithe (https://juntadeandalucia.es/organismos/agriculturaganaderiapescaydesarrollosostenible.html):

Áreas de actividad [Réimsí gníomhaíochta] > Industrias y Cadena Agroalimentaria [Tionscail agus slabhra an agraibhia] > Calidad [Cáilíocht] > Denominaciones de Calidad [Scéimeanna cáilíochta] > Aceite de Oliva Virgen Extra [Ola olóige úríon]

(1) IO L 179, 19.6.2014, lch. 17.